SET สัปดาห์หน้าอยู่ในช่วงสร้างฐานเพื่อรอผลประกอบการกลุ่ม
โบรกฯมอง SET สัปดาห์หน้าอยู่ในช่วงสร้างฐานเพื่อรอผลประกอบการกลุ่ม ชี้กระแสเงินยังไหลเข้าไทยโดยเฉพาะตลาดพันธบัตร
21 ม.ค. 2561

Weekly outlook : สร้างฐานในกรอบ แนวต้าน 1,830/1,837 จุด รับ 1,805/1,800 จุด
บล.โนมูระ พัฒนสิน ระบุในบทวิเคราะห์คาดตลาดสัปดาห์หน้า (22 – 26 ม.ค.) อยู่ในช่วงของการสร้างฐาน โดยได้รับแรงกดดันจากการรายงานผลประกอบการ 2017 ของกลุ่มธนาคารที่ออกมาบวกสลับลบ (SCB, KBANK ต่ำกว่าคาด TMB, BBLตามคาด) ทำให้ตลาดต้องปรับความเสี่ยงของการลงทุนบางส่วน เพื่อรอผลประกอบการของกลุ่มภาคการผลิตในช่วงถัดไป และเป็นผลกระทบเชิงลบต่อจิตวิทยาการลงทุนของตลาดในระยะสั้น
อย่างไรก็ตาม แนวโน้มค่าเงินดอลล่าร์ที่ยังคงอ่อนค่าสู่ระดับ 90.5 จุด หนุนให้ค่าเงินบาทแข็งค่าในเชิงเปรียบเทียบที่ระดับ 31.84 บาท/เหรียญ ยังเป็น Sentiment บวก สะท้อนกระแสเงินไหลเข้าไทย โดยเฉพาะตลาดพันธบัตรที่ยังซื้อต่อเนื่องในสัปดาห์นี้ 16,672 ล้านบาท ทำให้ตั้งแต่ต้นปี 2018 ถึงปัจจุบัน มียอดซื้อรวม 89,297ล้านบาท
อีกทั้งในส่วนของตลาดหุ้น เริ่มเห็นนักลงทุนต่างชาติซื้อ 3 วันติดต่อกัน รวม 4,428 ล้านบาท อาจเป็นสัญญาณเริ่มต้นของ Fund Flow รอบใหม่ผสานการปรับขึ้นค่าแรงขั้นต่ำ 8 – 22 บาท จาก 300 บาท สู่ 308 – 330 บาท แบ่งตามเขตพื้นที่เศรษฐกิจ คิดเป็นเฉลี่ยทั่วประเทศราว 316 บาท หรือเพิ่มขึ้นราว 3.6% คาดกระตุ้นการบริโภคและเงินเฟ้อฟื้นตัว สอดคล้องกับมุมมองของกระทรวงพาณิชย์ที่มองว่าการปรับขึ้นค่าแรงขั้นต่ำทุกจังหวัดในปี 2018 นี้จะทำให้อัตราเงินเฟ้อเพิ่มขึ้นราว 0.08% ส่งผลให้กรอบอัตราเงินเฟ้อปี 2018 เพิ่มขึ้นสู่ 0.70 – 1.70% จาก 0.6 – 1.6% สะท้อนเศรษฐกิจไทยจะเติบโตดีต่อเนื่อง น่าจะช่วงพยุงตลาดหุ้นไทยได้ส่วนปัจจัยอื่นๆ ที่น่าติดตามคือการประชุมธนาคารกลางยุโรปและญี่ปุ่น Nomura คาดไม่มีการออกมาตรการเพิ่มเติม
&lt;&lt;&lt;คลิกเพื่อดูรายละเอียด&gt;&gt;&gt;
 